વાસણા વિસ્તારમાં હરિભાઈનું ટેનામેન્ટ હતું. પુત્ર વિજય અને પુત્રવધૂ વીણા સાથે એ ત્યાં રહેતાં હતાં. દીકરી પુનિતા વિજયથી પાંચ વર્ષ મોટી હતી. એ છેક બાપુનગર રહેતી હતી. દર બે-ત્રણ મહિને એ બાપાની ખબરઅંતર પૂછવા અચૂક આવતી. ભાઈ-ભાભી સાથે ચકમક ના ઝરે એ માટે સાંજે ચારેક વાગ્યે એ બંને નોકરી પર ગયાં હોય ત્યારે જ આવતી. એના ટેણિયાની તબિયત નરમગરમ રહેતી હતી એટલે આ વખતે એ છેક છ મહિને આવેલી. આવીને જોયું ત્યારે બાપા દોરી પરથી સુકાયેલાં કપડાં ઘરમાં લાવીને ગડી વાળી રહ્યા હતા.